钦定古今图书集成/理学汇编/文学典/第119卷 > 《陆机陆云传论》同前
## 钦定古今图书集成/理学汇编/文学典/第119卷 > 《陆机陆云传论》同前

制曰：“古人云：‘虽楚有才，晋实用之’。”观夫陆机、陆云，实
荆衡之杞梓，挺珪璋于秀实，驰英华于早年；风鉴澄
爽，神情俊迈，文藻宏丽，独步当时；言论慷慨，冠乎终
古。高词迥映，如朗月之悬光；叠意回舒，若重岩之积
秀。千条析理，则电拆霜开；一绪连文，则珠流璧合。其
词深而雅，其义博而显，故足远超枚马，高蹑王刘，百
代文宗，一人而已。然其祖考重光，羽楫吴运，文武奕
叶，将相连华。而机以廊庙蕴才，瑚琏摽器，宜其承俊
乂之庆，奉佐时之业，申能展用，保誉流功。属吴祚倾
基，金陵毕气，君移国灭，家丧臣迁。矫翮南辞，翻栖火
树，飞鳞北逝，卒委汤池。遂使穴碎双龙，巢倾两凤，激浪之心未骋，遽骨修鳞；凌云之意将腾先灰劲翮，望
其翔跃，焉可得哉？夫贤之立身，以功名为本；士之居
世，以富贵为先。然则荣利人之所贪，祸辱人之所恶。
故安居保名，则君子处焉；冒危履贵，则哲士去焉。是
知兰植中涂，必无经时之翠；桂生幽壑，终保弥年之
丹。非兰怨而桂亲，岂涂害而壑利。而生灭有殊者，隐
显之势异也。故曰“衒美非所罕有。”常安韬奇择居，故
能全性。观机云之行已也，智不逮言矣。睹其文章之
诫，何知易而行难。自以智足安时，才堪佐命，庶保名
位，无忝前基。不知世属未通，运锺方否，进不能辟昏
匡乱，退不能屏迹全身。而奋力危邦，竭心庸主，忠抱
实而不谅，谤缘虚而见疑，生在己而难长，死因人而
易足。上蔡之犬，不诫于前；华亭之鹤，方悔于后。卒令
覆宗绝祀，良可悲夫！然则三世为将，衅锺来叶，诛降
不祥，殃及后昆。是知“西陵”结其凶端，河桥收其祸末，
其天意也，岂人事乎？